

Cegléd Város Önkormányzatának Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-401

**Tárgy:** elvi döntés Külső Budai úti posta további működéséről

**Ügyiratszám:** C/17040/2026

**Előterjesztő**: Dr. Csáky András polgármester **Szakmai előterjesztő:** dr. Nagy Gergely jogi referens

**ELŐTERJESZTÉS**

**a Képviselő-testület 2026. február 12-ei ülésére**

**Tisztelt Képviselő-testület!**

Cegléd Város Önkormányzat Képviselő-testületének 417/2022. (XII. 15.) Ök. határozatával döntött a Külső Budai út postájának („Cegléd 5 - Budai úti Posta kirendeltség”) újra nyitásáról, valamint ezzel egyidejűleg döntött, Önként vállalt feladatként a működési költségek 50%-ban biztosításáról 2023. január 1-től 2026. április 30-ig. A kihelyezett posta éves szolgáltatási díja a szerződés megkötésekor 2 762 000 Ft volt, amely költség évenként a KSH által közzétett éves inflációs adat mértékével emelkedett.

A fenti Ök. határozat alapján Cegléd Város Önkormányzata szerződést kötött a Magyar Posta Zrt-vel a Külső Budai úti posta működtetéséről.

A szerződés a Budai úti Posta működését 2026. április 30-ig biztosítja, ezért a további működésének biztosításához új szerződés megkötése szükséges a Magyar Posta Zrt-vel.

Cegléd Város Önkormányzata 2026. évi költségvetésében az önként vállalt feladat ellátásához a fedezet a jelenleg hatályos szerződés szerinti mértékben rendelkezésre fog állni.

22/2024. (XI.12.) Ök. rendelet (SzMSz) 2. melléklete az Önként vállalt feladatokról:

„*2.31. Postai szolgáltató hely, a Cegléd 5 Budai úti kirendeltség szolgáltatásának városi igénybevétele, a postahely szüneteltetésének megszűntetése érdekében*”

Jelen előterjesztést **a Gazdasági Bizottság** tárgyalja. A Bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

*A Magyarország helyi önkormányzatairól szóló 2011. évi CLXXXIX. törvény 46. § (1) bekezdésére figyelemmel* ***nyilvános*** *ülés keretében az 50. § rendelkezései alapján, -figyelemmel a 22/2024. (XI.12.) Ök. rendelet (SzMSz) 59. § rendelkezésekre –* ***egyszerű*** *szótöbbség szükséges a jelen előterjesztéssel kapcsolatos döntéshozatalhoz.*

Cegléd, 2026. február 02.

dr. Csáky András

polgármester

**„A” Határozati javaslat:**

**Cegléd Város Önkormányzatának Képviselő-testülete –**

1. Szándékát fejezi ki, hogy a Külső Budai út postájának („Cegléd 5 - Budai út Posta kirendeltség”) működését Önként vállalt feladatként 2026. április 30. után is biztosítani kívánja.
2. Felhatalmazza a polgármestert, hogy a Magyar Posta Zrt. képviselőjével egyeztető tárgyalásokat folytasson a Cegléd 5-Budai úti Posta Kirendeltség további működtetéséről, a jelenleg hatályos szerződésben a Posta által biztosított szolgáltatások tartalmával megegyezően.
3. Utasítja a Ceglédi Közös Önkormányzati Hivatalt, hogy a szükséges intézkedéseket megtegye és a határozatról az érintetteket értesítse.

Határidő: azonnal Felelős: Dr. Csáky András polgármester

**----------**

**„B” Határozati javaslat:**

**Cegléd Város Önkormányzatának Képviselő-testülete –**

1. Kijelenti, hogy a Külső Budai út postájának („Cegléd 5 - Budai út Posta kirendeltség”) működését 2026. április 30. után nem kívánja biztosítani.
2. Utasítja a Ceglédi Közös Önkormányzati Hivatalt, hogy a szükséges intézkedések megtegye és a határozatról az érintetteket értesítse.

Határidő: azonnal Felelős: Dr. Csáky András polgármester

Határozatot kapják:

1. Szakmai előterjesztő -helyben
2. Irattár

Az előterjesztést láttam:

Dr. Diósgyőri Gitta

címzetes főjegyző