Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53-511-400



|  |  |
| --- | --- |
| **Szám:** /2026.  **Előterjesztő**: Dr. Csáky András polgármester  **Szakmai előterjesztő:** Mótyán Krisztián ügyvezető | **Tárgy:** Automata öntözésbe bevonható területek meghatározása, kutak fúrása közparkokban  **Melléklet:** priorizált költség táblázat |

**ELŐTERJESZTÉS**

A Képviselő-testület 2026. február 11-i ülésére

**Tisztelt Képviselő-testület!**

A Tisztelt Képviselő-testület a 2025. szeptember 18-ai ülésén meghozott 404/2025 (IX.18.) Ök. határozatban felkérte a VÁRVAG Nonprofit Kft-t, hogy vizsgálja meg a szélsőséges klimatikus viszonyok áthidalására, hatásainak csökkentésére a kútfúrás lehetőségét azon közparkokban, ahol nagy a vízfogyasztás, illetve határozzon meg további az automata öntözésbe bevonható területeket, majd vizsgálja meg azok költségvonzatát.

Véleményünk szerint a meglévő, nagy vízfogyasztású locsolócsapok kiváltása lenne az elsődleges cél, hogy ezzel is csökkentsük a vízszolgáltató felé kifizetendő költségeket, melyek 2025-ben Bruttó 2.500.000 Ft összegben terhelték a költségvetést.

Nagy vízfelhasználású közparkjaink a következők: Kölcsey tér, Malom tér, Szabadság tér, Kossuth tér, melyeken már található kiépített automata öntözőrendszer, ami miatt is célszerű lenne ezeken a helyszíneken megkezdeni a kútfúrási munkákat. A kutakat szükséges a megfelelő hozamot biztostó vízadó rétegben megfúrni, de a rétegvíz kevesebb vastartalma érdekében javasolt legalább 40-50 m mélységben.

|  |  |  |
| --- | --- | --- |
| **Nagy vízfogyasztású parkok** | **2025. évi víz fogyasztása m3** | **Bruttó költség** |
| Kölcsey tér | 2 000 | 1 525 000 |
| Szabadság tér | 415 | 330 000 |
| Malom tér | 352 | 280 000 |
| Kossuth tér | 467 | 365 000 |
| Összesen: | 3 234 | 2 500 000 |

Automata öntözésbe bevonható területek kiválasztása során évelő- és cserjeágyások kézi öntözésének kiváltása a cél, ezért javasoljuk a Szabadság tér Evangélikus bazársor felőli részén az automata öntözőrendszer kiépítését, melynek költsége bruttó 630.000 Ft. Mindemellett a Sportcsarnok körüli rézsű automata öntöző rendszerének kiépítését is szükséges elvégezni, illetve a Gubody Park vízellátását biztosító kútra történő rákötést, hogy végre működőképes legyen az öntözés. A Sportcsarnok rézsűjén öntözőrendszer kiépítésére 2.660.000 Ft + Áfa összegű árajánlatot kaptunk.

A meglévő öntözőrendszerek vezetékes hálózatról történő leválasztásához szükséges kutak és azok tartozékainak kialakításnak több részfeladatot foglal magába.

Kértünk kútfúrásra árajánlatot, melynek költsége Bruttó 22.500 Ft méterenként, vagyis 50 m mélységgel számolva egy d=125 méretű kút fúrásának költsége Bruttó 1.125.000 Ft.

Egy kút üzemeléséhez szükség van 80-120 l/perc vízhozamú csőkút szivattyúra, valamint a kút és automata öntöző rendszer gépészetének elhelyezésére egy földbe telepíthető műanyag aknára is, valamint az automata öntözőrendszerre történő rákötésre, melyek költsége Bruttó 805.000 Ft kutanként.

A kutak áramellátásához fogyasztás mérőhely kialakítása és kiépítése, illetve az öntöző rendszer áramellátásának kiépítése is szükséges, melyek hozzávetőlegesen Bruttó 437.000 Ft kerülnek helyszínenként.

Az automata öntözőrendszerek elektromos betáplálására, és elosztószekrényének kiépítésére és a szivattyúk bekötésére is kértünk be árajánlatot, annak költsége helyszínenként megközelítően bruttó 1.370.000 Ft.

A fentiek alapján a megvalósítás egy helyszínen cca. bruttó 3,8 MFt összegű beruházást igényel.

Megkerestük a Közép-Tisza-vidéki Vízügyi Igazgatóságot, hogy az öntözési célú kutak létesítésére vonatkozóan adjon számunka állásfoglalást, mivel a létesíteni kívánt kutak hasznosítási célja egyértelműen nem meghatározható, de az előterjesztés leadásának időpontjáig nem kaptunk választ.

A 2026. évi céltartalékba Bruttó 10. 000.000 Ft elkülönítésre került. Az előterjesztés mellékletét képező költség táblázatokban priorizáltuk a kutak és öntözőrendszerek kivitelezését.

Fentiek alapján kérjük megtárgyalni a nagy vízfelhasználású közparkokban a kútfúrás lehetőségét és az előterjesztés mellékletét képező táblázatból az automata öntözésbe bevonható területek kiválasztását.

Megjegyezzük, hogy a rendelkezésre álló keret maradéktalanul legfeljebb két helyszínre elegendő, amennyiben további helyszíneken is meg kell valósítani a fejlesztés, úgy a keretet meg kell emelni.

Jelen előterjesztést a **Gazdasági Bizottság** tárgyalja, a bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal *Magyarország helyi önkormányzatairól szóló 2011. évi CLXXXIX. törvény (továbbiakban:*Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján - figyelemmel a KT. SzMSz 59. §-ában foglalt rendelkezésekre - **minősített többségű** szavazati arányt igényel.

Kérem Tisztelt Képviselő-testületet, döntésüket meghozni szíveskedjenek.

Cegléd, 2026. február 2.

Dr. Csáky András

polgármester

**„A” Határozati javaslat**

**Cegléd Város Önkormányzatának Képviselő-testülete**

1. támogatja az automata öntözőrendszerek kiépítését és a hozzá kapcsolódó kutak fúrását a ………………………… közparkokban.
2. Az Önkormányzat a 2026-os évi költségvetésében fedezetet biztosít Bruttó 10.000.000 Ft keretösszeg erejéig a „Céltartalék” előirányzat terhére.
3. Utasítja a Ceglédi Közös Önkormányzati Hivatalt a szükséges intézkedések megtételére.

**Határidő:** azonnal **Felelős:** Dr. Csáky András polgármester

**„B” Határozati javaslat**

**Cegléd Város Önkormányzatának Képviselő-testülete**

1. nem támogatja az automataöntöző rendszerek kiépítését és a hozzá kapcsolódó kutak fúrását.
2. Utasítja a Ceglédi Közös Önkormányzati Hivatalt a szükséges intézkedések megtételére

**Határidő:** azonnal **Felelős:** Dr. Csáky András polgármester

**A határozatot kapják:**

1. VÁRVAG Nonprofit Kft. Mótyán Krisztián ügyvezető (2 példányban)

2. Ceglédi Közös Önkormányzati Hivatal Pénzügyi Iroda (vagyonkataszter)

3. Irattár

**Láttam:**

Dr. Diósgyőri Gitta

címzetes főjegyző